**Predkladacia správa**

Ministerstvo životného prostredia Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov a o zmene a doplnení zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „návrh zákona“) na základe Plánu legislatívnych úloh vlády Slovenskej republiky na rok 2021.

Podľa zákona č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov sa od 1. januára 2022 spúšťa fungovanie zálohovania jednorazových obalov na nápoje.

Cieľom novelizácie je predovšetkým precíznejšia legislatívna  úprava spolupráce Ministerstva životného prostredia Slovenskej republiky a správcu zálohového systému spojená so zabezpečením fungovania zálohového systému. Návrhom zákona sa dolaďujú aj niektoré legislatívne nastavenia zálohového systému, ktoré je potrebné zosúladiť s funkcionalitami zálohového systému.

Návrh zákona bude predmetom vnútrokomunitárneho pripomienkového konania.

Účinnosť zákona sa s ohľadom na dĺžku legislatívneho procesu navrhuje na 15. novembra 2021, okrem ustanovení, ktorými sa novelizujú povinnosti od dátumu spustenia zálohového systému - 1. januára 2022.

Predkladaný návrh zákona má vplyv na podnikateľské prostredie, nemá vplyv na životné prostredie, na rozpočet verejnej správy, na informatizáciu spoločnosti, sociálne vplyvy, na služby verejnej správy pre občana a na manželstvo, rodičovstvo a rodinu.

Návrh zákona sa predkladá na rokovanie Legislatívnej rady vlády Slovenskej republiky s rozpormi s Asociáciou priemyselných zväzov a dopravy a s Republikovou úniou zamestnávateľov.

**Vyhlásenie o rozporoch**

**Asociácia priemyselných zväzov a dopravy**

Požadujú navrhované ustanovenia § 7 ods. 1 písm. w) a x), t. j. povinnosť zriadenia transparentného účtu správcom z návrhu zákona vypustiť. Odôvodnenie: Prijatie predmetného ustanovenia by mohlo byť v rozpore s právom EÚ a je neúčelné.

Stanovisko MŽP SR

Transparentný účet zostáva zachovaný, jeho parametre boli upravené v zmysle záverov rozporových rokovaní. Správca preverí možnosť a podmienky technickej uskutočniteľnosti zriadenia transparentného účtu v banke a bude ich prezentovať na zasadnutí Hospodárskej a sociálnej rady Slovenskej republiky.

**Republiková únia zamestnávateľov**

1. Požadujú navrhované ustanovenia § 7 ods. 1 písm. w) a x), t. j. povinnosť zriadenia transparentného účtu správcom z návrhu zákona vypustiť.

Stanovisko MŽP SR

Transparentný účet zostáva zachovaný, jeho parametre boli upravené v zmysle záverov rozporových rokovaní. Správca preverí možnosť a podmienky technickej uskutočniteľnosti zriadenia transparentného účtu v banke a bude ich prezentovať na zasadnutí Hospodárskej a sociálnej rady Slovenskej republiky.

2. Navrhované znenie § 7 ods. 5, ods. 6, ods. 7 a ods. 8 navrhujú vypustiť. Odôvodnenie: Zásadne nesúhlasia s tým, aby MŽP zaviedlo obmedzovanie použitia finančných prostriedkov z nevyplatených záloh správcovi na svoju činnosť a plnenie primárnych cieľov zálohového systému, stanovených zákonom a aby sa finančné prostriedky z nevyplatených záloh stali príjmom Environmentálneho fondu.

RÚZ navrhla možnosť zvýšenia pokút za nesplnenie cieľov v § 14 ods.4, ako protinávrh v prípade, ak MŽP SR vypustí ustanovenia § 7 ods. 5 až 8.

Stanovisko MŽP SR

Vypúšťa sa odvod časti nevyplatených záloh do Environmentálneho fondu a upravuje sa nové ustanovenie § 7 ods. 5 a 6, ktoré viaže použitie prostriedkov v objeme  50 percent sumy nevyplatených záloh na účely použitia do zálohového systému na základe súhlasu MŽP SR. Zároveň sa navyšuje pokuta za nesplnenie cieľov.

3. Do ustanovenia § 7 požadujú doplniť nový odsek v nasledovnom znení: „Na zabezpečenie prepravy, zhodnotenia a recyklácie odpadov zo zálohovaných jednorazových obalov na nápoje a zneškodnenie nezhodnotiteľných vytriedených odpadov zo zálohovaných jednorazových obalov na nápoje správcom sa nevyžaduje súhlas podľa osobitného predpisu.8)“ Pozn. pod čiarou k bodu 8): 8) § 97 zákona č. 79/2015 Z. z. v znení neskorších predpisov. Odôvodnenie: Považujú za potrebné v záujme zabezpečenia plnenia povinností Správcu a implementácie systému, ustanovenie výnimky pre tento samostatný prúd odobratých zálohovaných jednorazových obalov na nápoje.

Stanovisko MŽP SR

V aktuálne platnej legislatíve neexistuje možnosť výnimky pre nakladanie s odpadom, ktoré je v tomto prípade zhodnocovaním.